BEGRUNDELSE

1.BAGGRUND FOR FORSLAGET

•Forslagets begrundelse og formål

I henhold til visumkodeksens artikel 25a, stk. 2, skal Kommissionen regelmæssigt vurdere tredjelandes samarbejde om tilbagetagelse og mindst en gang om året fremlægge sin vurdering for Rådet.

På grundlag af denne vurdering og i betragtning af de skridt, som Kommissionen hidtil har taget for at forbedre graden af samarbejde med det pågældende tredjeland om tilbagetagelse og Unionens overordnede forbindelser med det pågældende tredjeland, kan Kommissionen vurdere, at det pågældende tredjelands samarbejde ikke er tilstrækkeligt, og at der derfor er behov for handling. Hvis dette er tilfældet, skal Kommissionen i henhold til visumkodeksens artikel 25a, stk. 5, litra a), forelægge et forslag til Rådets gennemførelsesafgørelse om suspension af anvendelsen af visse bestemmelser i visumkodeksen på det berørte tredjelands statsborgere. Kommissionen skal til enhver tid fortsætte sine bestræbelser på at forbedre samarbejdet med det berørte tredjeland.

• Situationen med hensyn til Senegal

Samarbejdet med Senegal om tilbagetagelse af landets statsborgere, som opholder sig ulovligt på EU's område, er fortsat utilstrækkeligt, således som det fremgår af tilbagesendelsesprocenten (antallet af afgørelser om tilbagesendelse, der gennemføres, sammenlignet med antallet af afgørelser om tilbagesendelse, der træffes), en af de laveste i verden, der faldt til 3,2 % i 2020 fra 7,3 % i 2019, mens antallet af personer, der fik påbud om at forlade EU fortsat var højt (8 485 personer i 2020). Selv om tilbagesendelsesprocenten i 2021 var på 8 %, har medlemsstaterne meddelt Kommissionen, at samarbejdet om identifikation og udstedelse af rejsedokumenter er blevet betydeligt forværret med et konstant fald i udstedelsesprocenten (antallet af rejsedokumenter, der udstedes af tredjelande, sammenlignet med antallet af anmodninger om tilbagetagelse, der indgives af medlemsstaterne).

Samarbejdet mellem medlemsstaterne og Senegal er, når der overhovedet pågår et samarbejde, ustabilt. Størstedelen af medlemsstaterne oplever vedvarende udfordringer med at etablere en meningsfuld dialog med Senegal om tilbagetagelse.

Inden for rammerne af de løbende vurderinger, der foretages af Kommissionen på grundlag af pålidelige data fra medlemsstaterne, drøftelser i Rådets relevante arbejdsgrupper og ekspertgrupper og EU's institutioner, organer, kontorer og agenturer, rapporterede medlemsstaterne om adskillige hindringer, der hæmmer ethvert skridt i tilbagetagelses- og tilbagesendelsesprocessen, fra identifikation af senegalesiske statsborgere til udstedelse af rejsedokumenter og tilrettelæggelsen af tilbagesendelsesoperationer. De senegalesiske myndigheders manglende eller meget langsomme svar på medlemsstaternes anmodninger om identifikation og yderligere ad hoc-anmodninger gør identifikationsprocessen meget besværlig og fører sjældent til udstedelse af rejsedokumenter. Udstedelse af rejsedokumenter til personer, hvis senegalesiske statsborgerskab er blevet bekræftet, er også problematisk. I 2022 fandt der ingen tilbagesendelser sted med charterfly, og sammenlignet med andre tredjelande med en lignende sagsmængde var antallet af tilbagesendelser mellem januar og medio september 2022 meget lavt.

Siden 2015 har EU's forsøg på at formalisere samarbejdet på EU-plan ikke været vellykkede på trods af adskillige politiske og tekniske kontakter på højt plan. EU har på politisk og teknisk plan, herunder på den fælles kommissærmission til Senegal i februar 2022 under ledelse af Kommissionens formand og Kommissionens tjenestegrenes tekniske mission i juni 2022, gjort det klart for Senegal, at det er nødvendigt at forbedre samarbejdet om tilbagetagelse af egne statsborgere, som ikke har ret til at opholde sig i EU. Dette har dog indtil nu ikke ført til de forventede fremskridt.

På baggrund af ovenstående, den manglende forbedring på trods af de skridt, der indtil nu er taget af Kommissionen på politisk (fælles kommissærmission under ledelse af Kommissionens formand til Senegal i februar 2022) og teknisk plan (Kommissionens tjenestegrenes tekniske mission i juni 2022) for at forbedre tilbagetagelsessamarbejdet, og EU's overordnede forbindelser med Senegal, vurderes det, at Senegals samarbejde med EU om tilbagetagelsesspørgsmål ikke er tilstrækkeligt, og at der er behov for handling.

• Unionens overordnede forbindelser med Senegal

Senegal er en vigtig partner i Vestafrika, da det er et stabilt demokrati i en ustabil region, og det spiller en central rolle både med hensyn til sikkerhed og migration. Der har været åbenhed over for at udvikle et samarbejde med EU om at bekæmpe smugling af migranter og tage fat på problemet med det betydelige antal afrejser fra Senegal til De Kanariske Øer (siden september 2022 har senegalesiske statsborgere været den nationalitet, hvor der har været næstflest, der på irregulær vis er migreret til De Kanariske Øer). Senegal varetager i øjeblikket formandskabet for Den Afrikanske Union.

Det flerårige vejledende program for Senegal for perioden 2021-2023 beløber sig til 222 mio. EUR.

Der blev undertegnet en bæredygtig fiskeripartnerskabsaftale med EU i 2019.

Som medlem af Det Økonomiske Fællesskab af Vestafrikanske Stater, ECOWAS, er Senegal part i ØPA (den økonomiske partnerskabsaftale) med EU. Senegal er part i Cotonouaftalen, der ligesom den nye aftale, som EU har forhandlet med Cotonoulandene, og som snart skal erstatte den, forpligter hver enkelt stat til at acceptere tilbagesendelse og tilbagetagelse af de af dens statsborgere, som ikke har ret til at opholde sig på en medlemsstats område.